《仲冬十一日雪后登泰山绝顶放歌》
清代·许乃谷

泰山高高四千丈，拔地矗立青冥上。狂来直欲扪青冥，安得丹梯送吾往。

天风卷地浮云开，碧霞幻出金银台。雪花皑皑塞岩谷，长啸乱踏琼瑶来。

红门以上忽奇绝，峰峦黝赭镕寒铁。氤氲肤寸瀰山头，瞥眼云中一峰凸。

秦松汉柏枝交横，奔湍飞瀑声相迎。耸身入云失云影，烟耶雾耶空中行。

摩崖擘窠隐复见，模糊金碧梵王殿。同游三子何处来，咫尺闻声不相见。

掣锁直蹑南天门，石磴陡绝惊人魂。曈曈红日破空至，一洗漨浡开乾坤。

下视尘寰在何许，千山万山一齐俛。白云如海足下生，一色茫茫到天宇。

洪崖天半来拍肩，招呼更上日观巅。一杯明灭沧海水，九点隐约齐州烟。

嬴秦烈焰焚书史，丰碑屹立都无字。七十二代金泥封，灭没不知何处是。

吾侪游戏人世间，姓名岂必留尘寰。举头天外发奇想，御风而去何须还。

作者简介：许乃谷，字玉年，仁和人。道光辛巳举人，官炖煌知县。有《瑞芍轩诗钞》。